b"\n_START_ARTICLE_\nAquil\xc2\xb7les\n_START_SECTION_\nInf\xc3\xa0ncia i adolesc\xc3\xa8ncia\n_START_PARAGRAPH_\nLa versi\xc3\xb3 m\xc3\xa9s coneguda diu que Tetis va submergir el seu fill a les aig\xc3\xbces del riu Est\xc3\xadgia, que tenien la propietat de concedir la immortalitat als qui s'hi banyaven. Per\xc3\xb2 mentre el submergia, Tetis va haver d'agafar el nen pel tal\xc3\xb3 d'Aquil\xc2\xb7les dret i aquesta va ser l'\xc3\xbanica part del cos que no es va mullar i, per tant, va quedar vulnerable._NEWLINE_Una altra versi\xc3\xb3 explica que Tetis els aplicava un tractament m\xc3\xa0gic que consistia a submergir-los en ambrosia durant el dia i purificar-los durant la nit. D'aquesta manera, Tetis ja havia matat els seus sis primers fills, que no sobrevivien al tractament. Peleu no tenia coneixement de les activitats de la seva dona per\xc3\xb2, com que ja comen\xc3\xa7ava a sospitar, en n\xc3\xa9ixer Aquil\xc2\xb7les la va espiar i va ser a temps d'aturar-la. La interrupci\xc3\xb3 del ritual va fer que l'os del peu dret del nen qued\xc3\xa9s cremat. Aix\xc3\xb2 ho va arreglar Quir\xc3\xb3, el fam\xc3\xb3s centaure expert en medicina, que li va substituir l'os cremat pel del gegant Damis, que en vida havia estat un velo\xc3\xa7 corredor. Aix\xc3\xb2 explicaria la rapidesa d'Aquil\xc2\xb7les._NEWLINE_Despr\xc3\xa9s d'aquest incident, Tetis i Peleu s'haurien separat i cap dels dos es va voler ocupar del nen, o sigui, que al final l'educador d'Aquil\xc2\xb7les va ser el centaure. Quir\xc3\xb3 el va instruir molt b\xc3\xa9, tant f\xc3\xadsicament com intel\xc2\xb7lectualment, i va ser qui li va donar el nom d'Aquil\xc2\xb7les (ja que fins al moment el seu nom era Ligir\xc3\xb3)._NEWLINE_Quan Aquil\xc2\xb7les ja era un adolescent, es va traslladar a la cort del seu pare, a Ftia i all\xc3\xa0 va con\xc3\xa8ixer P\xc3\xa0trocle, que a partir de llavors seria el seu millor amic durant tota la vida.\n_START_SECTION_\nLa Guerra de Troia\n_START_PARAGRAPH_\nLa part m\xc3\xa9s coneguda de la vida d'Aquil\xc2\xb7les \xc3\xa9s la que t\xc3\xa9 a veure amb la seva participaci\xc3\xb3 en la Guerra de Troia. Sobretot pel relat que ens en va deixar Homer en la seva obra la Il\xc3\xadada._NEWLINE_Abans de comen\xc3\xa7ar la Guerra de Troia, Tetis ja sabia que Aquil\xc2\xb7les moriria durant el seu decurs. \xc3\x89s per aix\xc3\xb2 que el va enviar a la cort del rei Licomedes, on s'amag\xc3\xa0 fent-se passar per dona amb el nom de Pirra. Durant la seva estada, es va casar secretament amb la princesa Deidamia, qui li va donar un fill anomenat Neopt\xc3\xb2lem. Despr\xc3\xa9s de nou anys, els aqueus van assabentar-se que no podrien prendre Troia si Aquil\xc2\xb7les no participava en la guerra; o sigui, que Odisseu va anar a buscar-lo a l'illa d'Esciros, on vivia disfressat de noia amb les filles del rei. En arribar, va oferir-los joies i una espasa; totes les noies van c\xc3\xb3rrer cap a les joies llevat d'una, que es va quedar mirant l'espasa. D'aquesta manera, Odisseu va recon\xc3\xa8ixer Aquil\xc2\xb7les i el f\xc3\xa9u acompanyar cap a Troade._NEWLINE_Una altra versi\xc3\xb3 diu que Aquil\xc2\xb7les va desobeir els seus pares i va decidir anar a Troia sabent que moriria, perqu\xc3\xa8 preferia morir lluitant que no lluitar._NEWLINE_At\xc3\xa8s que durant els primers nou anys de guerra no va passar res de remarcable, una versi\xc3\xb3 o l'altra no tenen gaire import\xc3\xa0ncia. La q\xc3\xbcesti\xc3\xb3 \xc3\xa9s que, al final, Aquil\xc2\xb7les es va dirigir cap a Troia juntament amb la seva tropa de mirm\xc3\xaddons.\n_START_SECTION_\nAquil\xc2\xb7les en la Il\xc3\xadada\n_START_PARAGRAPH_\nLa Il\xc3\xadada explica els fets del des\xc3\xa8 i \xc3\xbaltim any de guerra. Homer presenta Aqui\xc2\xb7les com l'heroi perfecte. \xc3\x89s el m\xc3\xa9s valent, el m\xc3\xa9s fort i el m\xc3\xa9s r\xc3\xa0pid de tots els guerrers aqueus i troians. La participaci\xc3\xb3 d'Aquil\xc2\xb7les \xc3\xa9s fonamental, ja que \xc3\xa9s l'\xc3\xbanic que pot contenir els atacs troians._NEWLINE_Homer comen\xc3\xa7a explicant que s'havia est\xc3\xa8s entre els grecs una terrible epid\xc3\xa8mia de pesta. El causant n'\xc3\xa9s Apol\xc2\xb7lo, que est\xc3\xa0 enfadat perqu\xc3\xa8 Agam\xc3\xa8mnon ha raptat Criseida, la filla de Crises, sacerdot del d\xc3\xa9u. Els aqueus, encap\xc3\xa7alats per Aquil\xc2\xb7les, obliguen Agam\xc3\xa8mnon a tornar la noia al seu pare. Per\xc3\xb2 Agam\xc3\xa8mnon decideix venjar-se agafant Briseida, la concubina d'Aquil\xc2\xb7les. L'heroi intenta primer matar Agam\xc3\xa8mnon, per\xc3\xb2 Atena el calma i el fa desistir de la idea. Llavors, Aquil\xc2\xb7les proclama que no lluitar\xc3\xa0 m\xc3\xa9s si el rei no li torna Briseida._NEWLINE_A m\xc3\xa9s, durant una visita al temple neutral d'Apol\xc2\xb7lo, s'enamora de la filla de Pr\xc3\xadam, Pol\xc3\xadxena, i demana la m\xc3\xa0 de la jove a H\xc3\xa8ctor. Aquest la hi concedeix a canvi de trair els grecs, per\xc3\xb2 Aquil\xc2\xb7les s'hi nega._NEWLINE_Tetis demana a Zeus que concedeixi la vict\xc3\xb2ria als troians, aix\xc3\xad quedar\xc3\xa0 clar que els aqueus sense Aquil\xc2\xb7les no s\xc3\xb3n res i l'honor del seu fill quedar\xc3\xa0 ben alt. Zeus aix\xc3\xad ho fa i els aqueus comencen a perdre batalla rere batalla. Al final, Agam\xc3\xa8mnon controla el seu orgull i accedeix a suplicar a l'heroi que torni a lluitar. Per\xc3\xb2 Aquil\xc2\xb7les encara no cedeix. Mentrestant, el troi\xc3\xa0 H\xc3\xa8ctor s'acosta als vaixells i P\xc3\xa0trocle, vestit amb l'armadura d'Aquil\xc2\xb7les, surt a desafiar-lo. H\xc3\xa8ctor, que \xc3\xa9s el millor dels guerrers troians, d\xc3\xb3na mort a P\xc3\xa0trocle._NEWLINE_Llavors Aquil\xc2\xb7les s'hi repensa, es reconcilia amb Agam\xc3\xa8mnon i decideix tornar al camp de batalla. Enfadat per la mort del seu amic, lluita amb m\xc3\xa9s f\xc3\xbaria que mai, i mata molts enemics fins que nom\xc3\xa9s H\xc3\xa8ctor gosa plantar-li cara. Llavors, Zeus ordena a Apol\xc2\xb7lo que abandoni H\xc3\xa8ctor mentre que Atena continua ajudant Aquil\xc2\xb7les. La lluita \xc3\xa9s ferotge, per\xc3\xb2 finalment Aquil\xc2\xb7les aconsegueix matar el seu enemic._NEWLINE_Despr\xc3\xa9s de matar-lo, Aquil\xc2\xb7les lliga el cad\xc3\xa0ver d'H\xc3\xa8ctor al seu carro i l'arrossega al voltant de les muralles de Troia durant 12 dies, en venjan\xc3\xa7a per la mort de P\xc3\xa0trocle. Aix\xc3\xb2 no agrada gens als d\xc3\xa9us, que demanen a Tetis que convenci el seu fill perqu\xc3\xa8 pari. Finalment, Aqui\xc2\xb7les torna el cos sense vida d'H\xc3\xa8ctor al seu pare Pr\xc3\xadam. I aix\xc3\xad acaba la participaci\xc3\xb3 d'Aquil\xc2\xb7les en la Il\xc3\xadada.\n_START_SECTION_\nL'escut\n_START_PARAGRAPH_\nUn dels passatges m\xc3\xa9s coneguts de la Il\xc3\xadada \xc3\xa9s la descripci\xc3\xb3 de l'escut d'Aquil\xc2\xb7les, motiu que reapareix en altres obres posteriors. Aquest escut, pesant i lux\xc3\xb3s, contenia en imatges el pensament i la vida gregues: al centre estaven els astres; despr\xc3\xa9s dues ciutats, la de la pau (amb escenes d'un casament i un judici) i la de la guerra; envoltant-les, escenes de recursos naturals que simbolitzen la riquesa i l'entorn; en un altre cercle, la dansa de diversos personatges, en representaci\xc3\xb3 de les arts i, per \xc3\xbaltim, l'oce\xc3\xa0 que tanca l'escut circular.\n_START_SECTION_\nLa mort d'Aquil\xc2\xb7les\n_START_PARAGRAPH_\nMalgrat la mort d'H\xc3\xa8ctor, principal heroi troi\xc3\xa0, la guerra va continuar. Aquil\xc2\xb7les tamb\xc3\xa9 va continuar lluitant i matant molts enemics. Una llegenda conta que Pentesilea, reina de les amazones, que havia acudit a ajudar els troians, es va enfrontar amb Aquil\xc2\xb7les i aquest la va matar. Un cop morta, Aquil\xc2\xb7les se'n va enamorar, per\xc3\xb2 llavors ja era massa tard. L'\xc3\xbaltima vict\xc3\xb2ria de l'heroi va ser davant de M\xc3\xa8mnon d'Eti\xc3\xb2pia._NEWLINE_Aquella mateixa nit, Aquil\xc2\xb7les es troba amb Pol\xc3\xadxena i tenen una nit d'amor al temple d'Apol\xc2\xb7lo. Pol\xc3\xadxena va dir-li al seu germ\xc3\xa0 Paris quin era el punt feble d'Aquil\xc2\xb7les (ell mateix li havia dit) i Paris li va disparar una fletxa al tal\xc3\xb3 dret i el va ferir mortalment. Segons certes versions, la fletxa hauria estat dirigida per Apol\xc2\xb7lo, o fins i tot disparada pel mateix d\xc3\xa9u._NEWLINE_En honor d'Aquil\xc2\xb7les, els aqueus van celebrar uns grans funerals i van construir un enorme t\xc3\xbamul a la platja de Troia. Per\xc3\xb2 Tetis es va emportar el seu fill a l'illa Blanca (o Leuce) i all\xc3\xa0 el va fer immortal."